HELLERE I DAG END I MORGEN

Med rituel og næsten søvngængeragtig sikkerhed mødtes demonstranter og politi

igen i går omkring aktionen G 13. Igen demonstrerede en stor gruppe unge

nødvendigheden af en afløser for Ungdomshuset med humor og værdighed. Og

igen måtte politiet forsvare den private ejendomsret med de midler, som de nu er

udstyret med, og som de nu engang skal.

Den tredje part i ritualet, ceremonimesteren så at sige, glimrede ved sit fravær. Den

deltager, som har det største ansvar for indledningen af konflikten, udviklingen af

den og forhåbentlig også en snarlig løsning på den, var ikke til stede. Politikerne!

Igen var der unge, som skulle væltes omkuld og trues med tæv og tåregas.

Og igen var der betjente, der for nogles vedkommende sikkert med stor modvilje

optrådte aggressivt overfor unge, der kunne have været (og måske var) deres egne

børn.

Det meget store antal anholdelser og det meget lille antal alvorlige sigtelser

fortæller med stor tydelighed, at et eller andet er ravruskende galt.

De mennesker, som har et ansvar for at løse konflikten, nemlig politikerne, sidder

simpelthen for godt og velbehageligt på deres folkefremstillede taburetter. Uden at

løfte en finger lader de stort set sagesløse unge og stort set sagesløse betjente

udkæmpe et slag, som de for længst burde have afblæst med ord og forhandling,

med handling.

De har været fantastisk heldige indtil nu, politikerne. Konflikten har til dato ikke

kostet menneskeliv, en kendsgerning, som de sikkert både kan takke de unges

venlighed og betjentenes kyndighed for.

Men hvor længe endnu er de unge i stand til at holde hovederne kolde og hjerterne

varme?

Og hvor længe endnu betjentene i stand til at lade deres professionelle dygtighed og

formålet med deres virke gå forud for den umiddelbare følelse af aggression og

angst?

Hvor længe endnu skal den her konflikt have lov til at eskalere uden kompetent

politisk indgriben?

Skal der lig på bordet? Og skal det være min datter eller søn, der bliver ramt? Eller

din?

Hvis det værste sker, som man siger, så er der én hovedskyldig part, nemlig

politikerne, fra det yderste venstre og hele vejen rundt, lige til det mest

yderliggående højre.

Så derfor og før det er for sent: sæt jer med de unge, med hinanden og med de

øvrige relevante spillere og find en løsning, en politisk løsning. Hellere i dag end i

morgen. Et samfund som vores har ikke råd til ikke at have et ungdomshus!

Fra Politiken 9.10.07